Užmezgei šiltą ir palaikantį santykį su mergaite, tyrinėjai jos situaciją, naudojai daug atspindėjimų, o pokalbis buvo jaukus ir gana kryptingas. Daugiau natūralumo jam suteiktų, jei atspindėjimams naudotum įvairesnes formuluotes, nei tik „girdžiu, kad...“. Pvz., „iš to, ką sakai, suprantu, kad...“, „sakai, kad...“. Taip pat svarbu ne tik atspindėti, bet ir tyrinėti jausmus užduodant kuo daugiau atvirų klausimų: „kaip jautiesi, galvodama apie tą susitikimą?“, „kaip pasijaustum, jei bendravimas būtų kitoks gyvai/jei jis tau nepatiktų?“. Pokalbyje svarbu ir susilaikyti nuo asmeninių vertinimų. Dar noriu akcentuoti, kad grėsmių internete temoje, kai vaikas planuoja susitikti su kažkuo, ko iš tiesų nepažįsta, labai svarbu daugiau pakalbėti su vaiku apie šią pažintį, kaip ji užsimezgė, informuoti, kad toks susitikimas gali būti pavojingas, aptarti atsargumo priemones, pvz., gal eiti susitikti ne vienam, kažkam papasakoti apie susitikimą ir pan. Linkiu sėkmės pokalbiuose su vaikais!  