Pokalbis vystėsi gera kryptimi, nes tau savo klausimais pavyko merginą „palydėti“ prie pamąstymų, ar verta daryti tai, ko ji nenori; ar tokių santykių ji nori. Svarbus buvo ir tavo pasakymas, kad niekas negali merginos versti daryti to, ko ji nenori (galbūt tik to nebereikėjo kartoti trečią kartą). Taisytina pokalbyje buvo tavo pasidalinimas asmenine patirtimi; „kodėl“ klausimai bei daug klausimų užduodamų vienas paskui kitą, dažnai dar ir pasiūlant atsakymo variantus (tiesiog pasistenk pristabdyti save, išklausyti vaiko ir tada pateik kitus klausimus paeiliui, vėl nepamirštant išgirsti atsakymus). Pokalbio metu gražiai tyrinėjai situaciją, skatinai vaiką pasvarstyti ir ieškoti atsakymų kartu, apibendrinai situaciją, tyrinėjai vaiko jausmus. Šiltumo pokalbiui kartais gali pridėti neskubėjimas, parodymas vaikui, kad skiri jam laiko tiek, kiek jam reikia, nes dažniausiai mūsų siekis ir yra pabūti su vaiku, o ne kuo greičiau išspręsti jo sunkumą. Siūlyčiau tai pabandyti ateityje.