Stengeisi atsižvelgti į praeito pokalbio pastabas, nenukreipinėti merginos į kitus suaugusiuosius. Taip pat taikliai atspindėjai merginos mąstymo prielaidas – „buvimas gražiai tau reiškia buvimą plonai“. Tokiame pokalbyje siūlyčiau, naudoti daugiau atvirų klausimų, aiškintis merginos mąstymo prielaidas – „ką turi omenyje, sakydama, jog esi stora?“ bei merginos jausmus. Verta atkreipti dėmesį į merginos jausmą čia ir dabar, pvz., „kaip jautiesi kalbėdama apie tai?“. Siūlau neskubėti ieškoti pokalbyje gražiųjų akimirkų – svarbiau yra pabūti su vaiku jo esamuose jausmuose, kitaip gali atrodyti, jog nuvertiname ką mergina išgyvena dabar. Svarbu ir pasigilinti į merginos jausmus, susijusius su nevalgymu – kaip ji jaučiasi badaudama ir pan. Jaučiu, kad turi visus reikiamus įrankius konsultavimui, svarbiausia tik neskubėti ieškoti sprendimų ir pabūti kartu su vaiku.