Noriu tave pasveikinti su labai gerai pravestu pokalbiu. Nors sakei, kad daug savimi abejojai, tačiau tai rodo tavo norą būti gera konsultante, taip pat orientaciją į vaiką ir norą būti čia ir dabar su jo sunkumu. Todėl džiaugiuosi tavo atsidavimu ir dėmesingumu. Gražiai tyrinėjai situaciją, padrąsinai vaiką, aiškinaisi detales, uždavei gražius, atvirus klausimus. Tyrinėjant jausmus, nepamiršai natūralizuoti (natūralu, kad gali kilti abejonių, natūralu, kad taip jautiesi), naudojai nemažai atspindėjimų, kas rodo tavo dėmesingumą. Atkreipk dėmesį, kad tyrinėjant situaciją, kartu galima tyrinėti ir vaiko jausmus – „Sakai, kad kiekvieną penktadienį vartojai žolę, o kaip tu po to jauteisi?“ ar „Pasakojai, kad dažnai būni vyresnių draugų kompanijoje, o kaip tu jausdavaisi leisdama laiką su jais?“. Vaikų linija, pirmiausia yra emocinės paramos tarnyba, todėl stenkimės tyrinėti, atspindėti ir kalbėti apie jausmus kuo daugiau. Ačiū tau už begalinį norą tobulėti!