Pokalbį su vaiku pradėjai puikiai. Vaikui apibūdinus situaciją tikslinaisi, kas buvo neaišku: „Gal gali plačiau papasakoti, ką reiškia prisidirbti?“.  Vaikui kūrei erdvę kurioje jis gali pasipasakoti. Pokalbyje vaikas turėjo aiškų užklausimą „..aš noriu tik aborto. Gal yra kokių nelegalių įstaigų, kad niekas nežinotų ir pamirščiau“. Natūralu, kad konsultantui, gali norėtis šiek tiek iš anksčiau patyrinėti situaciją, tačiau kai vaikas vis gražina ir gražina prie jam svarbios temos, tuomet reikėtų skirti daugiau dėmesio tos temos analizei. Norint sužinoti ką vaikas prisimena, galima paklausti „ką prisimeni iš vakarėlio?“ vietoje „O po to vakarėlio jau neatsimeni, kas dėjosi?“. Klausantis vaiko situacijos, gali susidaryti įspūdis, kad jam panika kyla, tačiau visada pravartu paklausti „Kaip tu jautiesi šioje situacijoje?“, klausimas suteiktų galimybę pačiam vaikui įvardinti savo jausmus, bei esant poreikiui konsultantas galėtų pasitikslinti ir padėti išgryninti vaiko jausmus.