Pirmiausia, noriu pagirti, kad visuose nekonsultaciniuose pokalbiuose buvai kantri, neskubėjai „nurašyti“ vaiko, o gražiai bandei su juo užmegzti kontaktą. Netgi tuomet, kai vaiko pyktis buvo nukreiptas į konsultantą, sugebėjai išlaikyti ramybę, nepriimti asmeniškai vaiko įžeidinėjimų („Girdžiu, kad tau nepatinka mano balsas. Deja, negaliu jo pakeisti“). Nekonsultaciniuose pokalbiuose yra labai svarbu brėžti ribas, struktūruoti, tad jei po kelių kvietimų vaikas nereaguoja ir toliau „išdykauja“, pokalbis niekur nesivysto – gali drąsiai jį užbaigti, prieš tai informavusi, kad vaiko skambučiai visuomet laukiami, kai tik jis bus rimčiau nusiteikęs. Ir dar – turi nuostabiai gražų balsą! Ačiū tau ir sėkmės toliau!