Pirmiausia, labai tau ačiū, kad nepaisant, kaip pati įvardinai, nepatogios temos, ėmeisi konsultanto vaidmens. Natūralu, kad gali būti nejauku ir nedrąsu kalbėti lytiškumo tema, tad svarbu ją po truputį jaukintis pokalbiuose. Buvo tikrai graži pradžia, drąsinai vaiką pasipasakoti (Pabandykim, vaikų linijoje kalbam visais klausimais, kurie kyla vaikams), užtikrinai konfidencialumą. Ne tik žodžiais, bet ir balso tonu rodei supratimą, jautrumą (Girdžiu, kad nedrąsu; Suprantu, kad tau rūpi), puiku, kad tikslinaisi, ką vaikas turi omeny sakydamas „tai“. Visgi pokalbio metu jautėsi lyg bėgimas nuo temos, tad ateityje kviesčiau drąsiau klausti (vis kartoji, kad tau šlykštu. Papasakok daugiau, kuo tau tai šlykštu?). Taip pat kviesčiau vengti tokių direktyvių pasakymų kaip „visada reikia“, „jūs turit aptarti“ ir pan., juos keičiant formuluotėmis, skatinančiomis patį vaiką pasvarstyti (pvz. kaip manai, gal būtų verta pasikalbėti apie tai su vaikinu?). Ačiū tau dar kartą ir sėkmės toliau!