Pokalbyje sukūrei saugią terpę merginai atsiverti, užtikrinai konfidencialumą, balse girdėjosi jautrus noras padėti. Išradingai analizavai situaciją (iškilus klausimui, kuo svarbu, ar ji gerai sutaria su drauge, nesutrikęs atsakei „tiesiog bandau geriau suprasti tavo situaciją“). Tinkamai nuėmei kaltę, informavai, kad prieš ją padarytas nusikaltimas. Merginai išbūti su savo sunkumu būtų padėjęs situacijos aiškinimasis ir jausmų tyrinėjimas (pvz., „kaip jūs susipažinote? Kaip viskas prasidėjo tą vakarą? Ką pajutai, kai palietė tave? Kaip jauteisi po to, kai tai įvyko?“ ir pan.) Prievartos temoje, jei prievartos faktas įvyko neseniai (ką tik / prieš kelias dienas), svarbu pasiteirauti apie fizinę vaiko sveikatą, įsitikinti, kad vaikas šiuo metu saugus, nereikia medikų pagalbos. Taip pat išgirdus apie išprievartavimą, vertėtų pasitikslinti, ką vaikas turi galvoje, tai sakydamas - taip lengviau suprasti, kad abu kalbate apie patį dalyką. Linkiu dar kiek pastiprinti šiuos įgūdžius.   